# GRAVFERD PA HAVET

Ved dødsfall om bord på skip bør den døde bringes i land, dersom dette er mulig. Hvis gravferd likevel må foregå fra skipet, bør ordningen nedenfor brukes. Den døde skal være ordentlig innsvøpt eller lagt i kiste. Hvor man har anlednjng til det, ringes det med skipsklokken mens man samles.

Bibeltekstene i ordningen er hentet fra Bibel 2024 og Fadervår er fra 2011.

### Salme

### Bønn

**Kapteinen** eller en annen som leder handlingen | La oss be.

Enten A

Herre, du har vært en bolig for oss

i slekt etter slekt.

Før fjellene ble født,

før jorden og verden ble til,

fra evighet til evighet er du, Gud.

Du lar mennesket bli til støv igjen

og sier: «Menneskebarn, vend tilbake!»

For tusen år er i dine øyne

som dagen i går da den fór forbi,

eller som en nattevakt.

Lær oss å telle våre dager

så vi kan få visdom i hjertet! Salme 90,1-4.12

Eller B

Evige Gud, himmelske Far, du har i din Sønn, Jesus Kristus, gitt oss seier over døden. Vi ber deg, led oss ved din Hellige Ånd, så vi aldri kommer bort fra deg, men lever vårt liv i troen på din Sønn, og engang når fram til det evige liv i ditt rike, ved Jesus Kristus, vår Herre.

Eller C

En fritt formulert bønn

### Skriftlesning

La oss høre Herrens ord.

Som en far er barmhjertig mot sine barn,

er Herren barmhjertig mot dem som frykter ham.

For han vet hvordan vi er skapt,

han husker at vi er støv.

Dagene mennesket får, er som gress,

det blomstrer som blomsten på marken.

Når vinden farer over den, er den borte,

stedet den sto på, vet ikke lenger av den.

Men Herrens miskunn er fra evighet til evighet

over dem som frykter ham. Salme103,13-17

Vår Herre Jesus Kristus sier:

Alle de som Far gir meg, kommer til meg, og den som kommer til meg, vil jeg aldri støte bort. For jeg er ikke kommet ned fra himmelen for å gjøre det jeg selv vil, men det han vil, han som har sendt meg. Og det han vil, han som har sendt meg, er at jeg ikke skal miste noen av alle dem han har gitt meg, men reise dem opp på den siste dag. For dette er min Fars vilje, at hver den som ser Sønnen og tror på ham, skal ha evig liv, og jeg skal reise ham opp på den siste dag. Joh 6,37-40

Og Herrens apostel sier:

Jeg så en ny himmel og en ny jord. For den første himmel og den første jord var borte, og havet fantes ikke mer. Og jeg så den hellige byen, det nye Jerusalem, stige ned fra himmelen, fra Gud, gjort i stand og pyntet som en brud for sin brudgom. Og jeg hørte fra tronen en høy røst som sa:

«Se, Guds bolig er hos menneskene.

Han skal bo hos dem,

og de skal være hans folk,

og Gud selv skal være hos dem.

Han skal være deres Gud.

Han skal tørke bort hver tåre fra deres øyne,

og døden skal ikke være mer,

heller ikke sorg eller skrik eller smerte.

For det som en gang var, er borte.» Åp 21,1-4

Slik lyder Herrens ord.

### Jordpåkastelse

I Faderens og Sønnens og Den Hellige Ands navn.

Deretter kastes tre ganger jord (sand) på båren, mens følgende sies:

Første gang: Av jord er du kommet.

Andre gang: Til jord skal du bli.

Tredje gang: Av jorden skal du igjen oppstå.

Derpå fortsettes umiddelbart:

Vår Herre Jesus Kristus sier: Jeg er oppstandelsen og livet. Den som tror på meg, skal leve om han enn dør. Og hver den som lever og tror på meg, skal aldri i evighet dø. Joh 11,25-26

### Bønn

La oss be Herrens bønn.

****A**** | Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld, slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt

og makten og æren i evighet.

Amen.

En kan også bruke [Fadervår fra 1978](https://ressursbanken.kirken.no/globalassets/ressursbanken/gudstjeneste%20og%20liturgi/b%C3%B8nner/fader%20v%C3%A5r/faderv%C3%A5r%201978-85.pdf) eller [Fadervår fra 193](https://ressursbanken.kirken.no/globalassets/ressursbanken/gudstjeneste%20og%20liturgi/b%C3%B8nner/fader%20v%C3%A5r/faderv%C3%A5r%201930-38.pdf)0

### Velsignelse

Vår Herre Jesu Kristi nåde, Guds kjærlighet og Den Hellige Ands samfunn være med dere/oss alle.

Mens den døde senkes i havet, kan det klemtes med skipsklokken.

### Salme